10. การควบคุมภายใน

ในการประชุมคณะกรรมการบริษัทครั้งที่ 1/2552 เมื่อวันที่ 27 กุมภาพันธ์ 2552
โดยมีกรรมการตรวจสอบเข้าร่วมประชุมด้วย
คณะกรรมการบริษัทประเมินความเพียงพอของระบบการควบคุมภายในของบริษัทในรอบปี 2551
ซึ่งผู้ตรวจสอบภายในของบริษัท คือ บริษัท สอบบัญชีธรรมนิติ จำกัด ได้ตรวจประเมินแล้ว
และมีความเห็นว่าบริษัทมีการปฏิบัติในส่วนของการควบคุมภายในที่สำคัญที่ดี
มีการบริหารจัดการความเสี่ยงและการกำกับดูแลที่เพียงพอและมีประสิทธิผลต่อการสนับสนุนให้บริษัทบรรลุผลสำเร็จตามนโยบาย
เป้าหมายและวัตถุประสงค์ที่วางไว้ จึงมีความเห็นชอบร่วมกันโดยสรุปว่า
บริษัทมีระบบการควบคุมภายในที่เพียงพอเหมาะสมกับสภาพการดำเนินงานในปัจจุบัน

1. ด้านองค์กรและสภาพแวดล้อม

บริษัทมีการจัดโครงสร้างอำนาจหน้าที่ของคณะกรรมการ และผู้บริหารและพนักงานไว้อย่างชัดเจน
มีการกำหนดเป้าหมายการดำเนินธุรกิจที่ชัดเจนและวัดผลได้
มีการจัดวางระบบป้องกันการใช้อำนาจหน้าที่ไปในทางมิชอบ
รวมตลอดถึงข้อกำหนดเกี่ยวกับจริยธรรมธุรกิจ จรรยาบรรณพนักงาน ให้แก่คณะกรรมการบริษัท
ฝ่ายบริหารและพนักงานไว้พึงปฏิบัติ ทั้งในกรอบของบริษัท และบริษัทย่อย
เชื่อได้ว่าสามารถป้องกันการนำทรัพย์สินของบริษัทไปใช้โดยมิชอบได้

2. ด้านการบริหารความเสี่ยง

บริษัทมีการบริหารจัดการความเสี่ยงตามลักษณะและประเภทของความเสี่ยงโดยประเมินจากปัจจัยภายใน
ภายนอก เพื่อกำหนดมาตรการป้องกันและบริหารความเสี่ยงให้อยู่ในระดับที่องค์กรยอมรับได้
และไม่ส่งผลกระทบต่อการดำเนินงานของบริษัทเป็นสำคัญ โดยมีการสื่อสารให้ผู้เกี่ยวข้องรับทราบ
ปฏิบัติตามและมีการติดตามผลอยู่เสมอ

3. ด้านการควบคุมการปฏิบัติงานของฝ่ายบริหาร

บริษัทมีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดขอบเขตอำนาจและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
พร้อมทั้งแบ่งแยกหน้าที่และความรับผิดชอบไว้
มีการกำหนดวิธีการเข้าทำธุรกรรมที่เกี่ยวโยงกันตามประกาศของคณะกรรมการตลาดหลักทรัพย์แห่งประเทศไทยกับบุคคลที่เกี่ยวโยงกันไว้อย่างชัดเจน
คณะกรรมการบริษัทได้รับรายงานและทำการตรวจสอบทบทวนผลการปฏิบัติงานของฝ่ายบริหารเป็นประจำสม่ำเสมอ

4. ด้านระบบสารสนเทศและการสื่อสารข้อมูล

บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีรับรองทั่วไป มีการนำ Application Software
มาใช้เพื่อเสริมประสิทธิภาพในการวางแผนการใช้ทรัพยากร และการบริหารข้อมูลทางการบัญชี
การเงิน การซื้อ การขาย การบริหารสินค้าคงคลัง และข้อมูลการวางแผนการผลิต
เพื่อให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ
โดยได้วางมาตรการป้องกันความเสี่ยงที่อาจจะเกิดขึ้นจากระบบสารสนเทศด้วยเช่นกัน

ในการประชุมคณะกรรมการและผู้ถือหุ้น
บริษัทมีการจัดส่งจดหมายเชิญประชุมพร้อมทั้งข้อมูลประกอบที่เพียงพอต่อการตัดสินใจ
ตามระยะเวลาที่กฎหมายกำหนด พร้อมทั้งมีการบันทึกรายงานการประชุมที่มีสาระสำคัญครบถ้วน
และบันทึกความเห็นของกรรมการและผู้ถือหุ้นในเรื่องที่พิจารณาไว้เป็นมติของวาระการประชุมโดยรวม
หากมีข้อซักถามหรือความเห็นไม่ตรงกันจะบันทึกไว้ในรายงานการประชุม

5. ด้านระบบการติดตาม

บริษัทมีการกำหนดเป้าหมายการดำเนินงานและเปรียบเทียบผลการดำเนินงานให้เป็นไปตามเป้าหมาย
หากมีความแตกต่างจะดำเนินการแก้ไขหรือปรับเปลี่ยนแผนการดำเนินงานให้ทันเวลาและเหมะสมกับสถานการณ์
อีกทั้งมีการตรวจสอบการปฏิบัติงานตามระบบควบคุมภายในที่วางไว้อย่างสม่ำเสมอโดยหน่วยงานตรวจสอบภายใน
และกำหนดให้มีการรายงานผลการตรวจสอบตรงต่อคณะกรรมการตรวจสอบ
หากพบข้อบกพร่องที่มีนัยสำคัญคณะกรรมการตรวจสอบต้องรายงานต่อคณะกรรมการบริษัท
เพื่อพิจารณาสั่งการแก้ไขภายในระยะเวลาอันควร

จากการประเมินระบบการควบคุมภายในของบริษัทในด้านต่าง ๆ 5 ส่วนดังกล่าวข้างต้น
คณะกรรมการเห็นว่า บริษัทมีระบบการควบคุมภายในที่มีความเหมาะสมและเพียงพอแล้ว
และคณะกรรมการบริษัทตระหนักดีว่า ระบบการควบคุมภายในใด ๆ
ก็ตามอาจจะไม่สามารถรับประกันได้ทั้งหมดต่อความเสียหายอันเกิดจากความผิดพลาดที่เป็นสาระสำคัญแต่ก็สามารถป้องกันหรือรับประกันได้
ในระดับที่สมเหตุสมผล

รายงานคณะกรรมการตรวจสอบ

คณะกรรมการตรวจสอบประกอบด้วยกรรมการ 4 ท่านและ 2
ท่านเป็นผู้มีความรู้และประสบการณ์ทางการเงิน
คณะกรรมการบริษัทได้อนุมัติกฎบัตรของคณะกรรมตรวจสอบเมื่อวันที่ 7 สิงหาคม 2550
และได้ทบทวนและปรับปรุงกฎบัตรใหม่เมื่อวันที่ 27 กุมภาพันธ์ 2552
เพื่อให้เป็นไปตามประกาศต่างๆ ที่เกี่ยวข้อง

คณะกรรมการตรวจสอบมีหน้าที่ความรับผิดชอบในการกำกับดูแลในเรื่องที่เกี่ยวกับรายงานทางการบัญชีและการเงินของบริษัท
โครงสร้างของระบบควบคุมภายใน
ความถูกต้องของงบการเงินรวมทั้งพิจารณาถึงคุณสมบัติและความเป็นอิสระของผู้สอบบัญชี
ตามที่กำหนดไว้ในกฏบัตรซึ่งเป็นไปตามประกาศตลาดหลักทรัพย์แห่งประเทศไทย เรื่อง
คุณสมบัติและขอบเขตการดำเนินงานของคณะกรรมการตรวจสอบ พ.ศ. 2551

ในปีที่ผ่านมาคณะกรรมการตรวจสอบได้ประชุม 4 ครั้ง
ในการพิจารณางบการเงินประจำไตรมาสและงบการเงินประจำปี
ซึ่งได้รับการตรวจสอบจากผู้สอบบัญชีแล้ว เพื่อนำเสนอต่อคณะกรรมการบริษัท
และได้จัดประชุมร่วมกับผู้สอบบัญชีและฝ่ายจัดการ
ในหัวข้อของหลักการบัญชีและความเพียงพอของระบบควบคุมภายใน
ฝ่ายจัดการได้ปฏิบัติตามหลักการบัญชีที่รับรองทั่วไป
ซึ่งผู้สอบบัญชีได้แสดงความเห็นอย่างไม่มีเงื่อนไขในงบการเงินรวมทั้งพิจารณาเสนอให้คณะกรรมการเสนอต่อที่ประชุมสามัญผู้ถือหุ้นแต่งตั้งให้บริษัท
สำนักงานเอินส์ท แอนด์ ยัง จำกัด เป็นผู้สอบบัญชีของบริษัทในปี 2552
โดยมีอัตราค่าวิชาชีพเท่าเดิม

คณะกรรมการตรวจสอบได้ร่วมประชุมกับผู้ตรวจสอบภายใน 4 ครั้ง
เพื่อพิจารณาผลการตรวจสอบตามแผนงานการตรวจสอบประจำปี
ซึ่งได้รับการอนุมัติจากคณะกรรมการแล้ว โดยมีฝ่ายจัดการเข้าร่วมประชุมทุกครั้ง
รายงานการตรวจสอบถึงความพอเพียงของระบบควบคุมภายในของบริษัท
โดยมีข้อที่ต้องปรับปรุงเล็กน้อย ซึ่งฝ่ายจัดการได้ดำเนินการแก้ไขทันที
และได้พิจารณาอนุมัติแผนงานตรวจสอบภายในประจำปี 2552

คณะกรรมการตรวจสอบได้พิจารณารายการระหว่างกันของบริษัท
มีความเห็นว่ารายการต่างๆเป็นรายการค้าปกติและเป็นไปเพื่อประโยชน์สูงสุดของบริษัท
ราคาที่ใช้ในการทำธุรกรรมเป็นราคาตลาด
และได้รับการอนุมัติจากคณะกรรมการซึ่งเป็นไปตามเกณฑ์ที่เกี่ยวข้อง และไม่พบข้อพิพาททางกฎหมาย
ซึ่งจะมีผลกระทบที่เป็นสาระสำคัญกับงบการเงินและการปฏิบัติตามกฎระเบียบต่างๆ

คณะกรรมการได้หารือกับฝ่ายจัดการซึ่งความเสี่ยงทางการเงินและวิธีการที่ฝ่ายจัดการได้พิจารณาใช้ในการประเมินติดตามและควบคุมความเสี่ยง
และได้ดำเนินการเจรจาปรับโครงสร้างหนี้ระยะยาวของบริษัทส่งผลให้บริษัทมีสภาพคล่องสูงขึ้น
ดอกเบี้ยจ่ายลดลง

นายนพพร พงษ์เวช

ประธานกรรมการตรวจสอบ